དེ་ནས་རྣ་ཆ་དང་དཔུང་དར་སྣ་ཚོགས་སོགས་རྒྱན་འདོགས།རྭ་དང་རྨིག་པར་སྣུམ་བྱུགས།ཤུག་པ་སོགས་ཀྱི་དུ་བས་བདུགསྣ་ཐག་དཀར་པོས་འདོགས།ལུས་ལ་མེ་ཏོག་དང་འབྲུ་རིགས་གཏོར་བ་དང༌།གཟུངས་སྔགས་བྱིན་ཅན་རྣ་བར་བསྒྲགས་པ་སོགས་བྱེད།ཆོས་ལུགས་མི་སྣ་ཡོད་ཚེ་ཆོས་ལུགས་ཀྱི་ཆོ་གའང་འདོན།གཞན་ཚེ་ཐར་ལ་མིང་བྱང་འདོགས་པའི་སྲོལ་ཡང་ཡོད་ཅིང་མིང་བྱང་བྱ་ཚུལ་ནི།ཤིང་བྱང་ཆུང་ངུ་ལ།དཔེར་ན།རྟ་ལ་དགྲ་འདུལ་རླུང་ཤུགས་ལྟ་བུ་དང༌།ཞོལ་ཕོ་ལ་སྟོབས་འཕྲོག་བརྗིད་ཞོལ།ཞོལ་མོ་ལ་བདུད་རྩི་ཁུར་ལྡན།ལུག་ལ་གཡང་མོ་འཁྱིལ།ར་ལ་ཚེ་ཚེ་འཕེལ་སོགས་བྲིས་ཏེ་འདོགས་པའོ།།གཞན་བྱ་ཕོ་ཚེ་ཐར་གཏོང་བའི་སྲོལ་ཡང་ཡོད་དེ།ཁྱིམ་མི་ལ་ནད་བྱུང་ཚེ་མོ་བ་ལ་མོ་བཏབ་སྟེ།བྱ་ཕོ་དུ་མ་ཚེ་ཐར་བཏང་ནས་དགོན་པར་བསྐྱལ་བ་རེད།དེར་བརྟེན་དགོན་པ་རྣམས་སུ་དུས་རྒྱུན་བྱ་ཕོ་མང་པོ་མཐོང་རྒྱུ་ཡོད།